曾几
读吕居仁旧诗有怀其人作诗寄之
学诗如参禅，慎勿参死句。
纵横无不可，乃在欢喜处。
又如学仙子，辛苦终不遇。
忽然毛骨换，正用口诀故。
居仁说活法，大意欲人悟。
常言古作者，一一从此路。
岂惟如是说，实亦造佳处。
其圆如金弹，所向若脱兔。
风吹春空云，顷刻多态度。
锵然奏琴筑，间以八珍具。
人谁无口耳，宁不起欣慕。
一编落吾手，贪读不能去。
尝疑君胸中，食饮但风露。
经年阙亲近，方寸满尘雾。
足音何时来，招唤亦云屡。
贱子当为君，移家七闽住。